钦定古今图书集成/明伦汇编/闺媛典/第121卷 > 拜住母怯烈氏
## 钦定古今图书集成/明伦汇编/闺媛典/第121卷 > 拜住母怯烈氏

按《元史拜住传》：“拜住母怯烈氏，年二十二，寡居守节。
初，拜住为太常礼仪院使，年方二十，吏就第请署字，
适在后圃阅群戏，出稍后，母厉声呵之曰：‘官事不治，
若尔所为，岂大人事耶’？拜住深自克责。一日入内侍
宴，英宗素知其不饮，是日强以数卮，既归，母戒之曰：
‘天子试汝量，故强汝饮。汝当自益戒惧，无酣于酒。又’”
常代祀睿宗原庙，归侍左右。母问之曰：“真定官府，待
汝若何？”对曰：“所待甚重。”母曰：“彼以天子威灵，汝先世
勋德故耳，汝何有焉？”拜住之贤，母之教也。